**Setesdal Bilruter** (SBR), først kjent som *Setesdal Automobilrutor*, er et rutebilselskap etablert i Setesdal i 1920. Hovedkontoret ligger i Evje, men lå tidligere i Byglandsfjord. Selskapet går også lokalt under kallenavnet "Lutlaget", det gamle ordet for aksjeselskap, som selskapet fortsatt benytter.

Selskapet kjører buss over store deler av Aust-Agder. Rutenettet dekker hele Setesdal (Bygland, Bykle, Evje og Hornnes, Iveland og Valle), ruter fra Evje til Arendal og Kristiansand, anbudsruter i Arendal, Birkenes, Froland, Grimstad og Lillesand, og dessuten enkelte ruter i Vennesla og Åseral i Vest-Agder. Hovedruta gjennom Setesdal mellom Kristiansand og Haukeli ble fra 1. mai 1988 til 31. desember 2016 kjørt som en del av NOR-WAY Bussekspress under navnet Setesdalsekspressen, men kjøres siden 2017 som vanlig langrute.

SBR eier sammen med Telemark Bilruter datterselskapet Agder Buss som kjører anbudsruter i Gjerstad, Risør, Tvedestrand, Vegårshei og Åmli.

Historie
--------

En buss i selskapets gamle farger. Denne bussen ble opprinnelig levert til Reinums Bilruter. Foto: Øyvind Berg 
*Lutlaget Setesdal Automobilrutor* ble stiftet 12. januar 1920 med Gunnar Rysstad som første styreformann. I starten trafikkerte selskapet mellom Ose i Bygland og Berdalsbru i Bykle, der veien stoppet. Kontakten med omverdenen gikk den gangen fra Ose over Byglandsfjorden med dampbåtene DS «Bjoren» og DS «Dølen», og videre fra Byglandsfjord med Setesdalsbanen til Kristiansand. Senere ble det bygget vei nordover til Hovden og sørover langs Byglandsfjorden, så i 1952 flyttet selskapet inn i nytt verksted- og administrasjonsbygg i Byglandsfjord.

Da Setesdalsbanen ble nedlagt 1. september 1962 fikk SBR konsesjon på ruta sørover til Kristiansand, som de en tid delte med Agder Bilruter. Etter dette endret også selskapet navn til det vi kjenner i dag. I 1969 overtok de ruta til Arendal, og fra 1. januar 1974 overtok de mesteparten av Reinums Bilruter i Froland, mens Vest-Telemark Bilruter overtok resten.

På slutten av 80-tallet ble ekspressbussamarbeidet NOR-WAY Bussekspress en realitet, og i samarbeid med HSD Busstrafikk startet selskapet den 1. mai 1988 opp Setesdalsekspressen på strekningen Voss-Odda-Haukeli-Hovden-Kristiansand, som korresponderte i Haukeli med Haukeliekspressen til Oslo og Haugesund. Fra 1. mai 1991 ble Setesdalsekspressen regnet som en del av et større nett under navnet Haukeliekspressen, der også Bergen og Skien var mulige destinasjoner. 1. oktober 1994 ble Setesdalsekspressen kortet ned til bare Haukeli-Hovden-Kristiansand kjørt av SBR alene, men korresponderte fortsatt med de andre rutene i Haukeli.

SBR vant anbudet om rutene i Åseral i Vest-Agder med oppstart i 2000. Gjennom flere fornyelser har selskapet fortsatt kontrakten på dette ruteområdet. Dagens kontrakt utløper 30. juni 2020.

I desember 2002 kjøpte SBR og Risør og Tvedestrand Bilruter (RTB) hver sin halvpart av selskapet Høvågruta fra Høvåg i Lillesand. Høvågruta hadde en bussrute mellom Lillesand og Kristiansand og en turbussavdeling. I juni 2005 solgte SBR sin halvpart til RTB.

I 2003 flyttet selskapet inn i større lokaler på Evjemoen i Evje, etter at lokalene i Byglandsfjord var blitt for små.

Høsten 2007 kjøpte SBR rute- og turbusselskapet Birkeland Busser i Birkenes, med overtakelse fra 1. januar 2008. Selskapet hadde fram til da vært eid og drevet av Nils O. Birkeland.

I 2013 ble rutene til Nettbuss Sør i Aust-Agder lagt ut på anbud i regi av Agder Kollektivtrafikk, i form av et østlig og et vestlig ruteområde. SBR deltok selv på det vestlige og gjennom det nyetablerte anbudsselskapet Agder Buss på det østlige. Agder Buss ble startet sammen med Telemark Bilruter, med lik eierandel. I januar 2014 ble selskapene vinnere av begge ruteområdene, og trafikken ble overtatt 1. januar 2015. Fra 1. januar 2017 gjelder kontrakten også rutene SBR og Frolandsruta kjørte i Froland og de Birkeland Busser kjørte i Birkenes.

I forbindelse med anbudsoppstarten solgte SBR turbussavdelinga til Birkeland Busser og ekspressbussruta Sør-Vestekspressen til Boreal Travel for å kunne fokusere fullt og helt på rutekjøring. Sør-Vestekspressen hadde SBR tidligere drevet sammen med Nettbuss Vest, men de siste årene alene. Rutekjøringa til Birkeland Busser og Setesdalsekspressen ble beholdt. Virksomhetsoverdragelsen skjedde 1. januar 2015.

SBRs ruter i Setesdal og deler av Vennesla ble lagt ut på anbud høsten 2015 med trafikkstart 1. januar 2017. SBR vant anbudet og fikk dermed beholde hele sitt opprinnelige ruteområde. I forbindelse med overgangen til anbudsruter ble Setesdalsekspressen tatt ut av NOR-WAY-samarbeidet og gjort om til en vanlig langrute, men beholdt i stor grad korrespondansen med Haukeliekspressen.

Referanser
----------

1. ↑  «Historie». Setesdal Bilruter. Arkivert fra originalen 9. mars 2005. Besøkt 5. september 2015.
2. ↑  «Haukeliekspressen har hatt suksess – Setesdalsekspressen er eit faktum – Neste ekspress: Brunkeberg-Stavanger». *Vest-Telemark blad*. 21. mai 1988. s. 1–2.
3. ↑  «Haukeliekspressen utvidar rutenettet». *Vest-Telemark blad*. 18. april 1991. s. 7.
4. ↑  «Ekspressbuss frå Haukeli til Setesdalen». *Vest-Telemark blad*. 11. oktober 1994. s. 4.
5. ↑  «Kjøps- og kontraktsformer i lokal rutebiltransport (TØI-rapport 819/2006)». Transportøkonomisk institutt. januar 2006. Besøkt 1. september 2015.
6. 1 2  «Markedsoversikt - bussoperatører i fylkeskommunal regi» (PDF). Kollektivtrafikkforeningen. 19. mars 2015. Arkivert fra originalen (PDF) 5. mars 2016. Besøkt 3. september 2015.
7. ↑  «Oppkjøp og fusjoner i bussbransjen 2014-1995» (PDF). NHO Transport. 10. februar 2014. Arkivert fra originalen (PDF) 27. januar 2016. Besøkt 6. september 2015.
8. ↑  «Mange nye arbeidsplasser i Setesdal Bilruter». NRK Sørlandet. 30. januar 2014. Besøkt 3. september 2015.
9. ↑  «Birkeland Busser solgt til Boreal». Bussmagasinet. 10. desember 2014. Arkivert fra originalen 12. august 2015. Besøkt 5. september 2015.
10. ↑  «Ruteendringer i Aust-Agder fra 1. januar 2017». Agder Kollektivtrafikk. 13. desember 2016. Arkivert fra originalen 16. januar 2017. Besøkt 16. januar 2017.

Eksterne lenker
---------------

* (no) Offisielt nettsted Rediger på Wikidata

* (en) Setesdal Bilruter – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** LCCN **·** Brønnøysundregistrene
 |